Priit Lomp
Priit Lomp (sündinud 9. juulil 1984) on Eesti poliitik ja muusik, Riigikogu XV koosseisu liige ning Riigikogu Sotsiaaldemkraatliku Erakonna fraktsiooni esimees, samuti Kastre vallavolilkogu liige. Novembrist 2009 kuni novembrini 2017 oli ta Haaslava vallavanem. Haaslava, Mäksa ja Võnnu valdade ühinemisel Kastre vallaks oli ta novembrist 2017 kuni aprillini 2023 Kastre vallavanem. Priit Lomp on Sotsiaaldemokraatliku Erakonna liige ja erakonna juhatuse liige, samuti Tartumaa piirkonna esimees. 2014. aasta aprillist oli ta valitud Eesti Maaomavalitsuste Liidu juhatusse, peale üleriigilise omavalitsusliidu Eesti Linnade ja Valdade liidu tekkimist osaleb ta organisatsiooni töös juhatuse liikmena. 2015. aastast alates kuulub ta MTÜ Tartumaa Arendusseltsi juhatusse, alates 2018. aastast ametis juhatuse esimehena. Priit Lomp kuulub SA Hooldekodu Härmalõng nõukogusse. Varem on ta kaasa löönud AS-i Tallinna Lennujaam nõukogu, Riigimetsa Majandamise Keskuse (RMK), AS Emajõe Veevärk, SA Tartumaa Turism nõukogu ja AS-i Teede Tehnokeskus nõukogu töös. Ta on laulja live-muusika ansamblis Klubi ning olnud sündmuste läbiviija ja õhtujuht, samuti pulmaisa. Riigikogus kuulub Priit Lomp järgmistesse toetusrühmadesse: E-kaubanduse toetusrühm, Puuetega inimeste toetusrühm, Expo toetusrühm, Jahimeeste toetusrühm, Võrkpalli toetusrühm, Kvaliteetse kodulähedase koolivõrgu toetusrühm, Kohalike omavalitsuste ja regionaalpoliitika toetusrühm, Laulupidude toetusrühm „Riigikogu koor“, Ametiühingute toetusrühm, Noorte osaluse toetusrühm.